Talle wil steeds landuitFoto bloot ter illustrasie. (Foto: Unsplash) ŉ Onlangse opname deur die Social Research Foundation (SRF) wys dat sowat die helfte van Suid-Afrika se gegradueerdes en die land se hoogste salaristrekkers dit oorweeg om die pad na groener weivelde te vat. Die meningspeiling is in Julie vanjaar onder 3 204 geregistreerde kiesers van stapel gestuur. Altesame 53% van gegradueerdes het aangedui dat hulle dit oorweeg om hulle in die buiteland te gaan vestig. Van die respondente wat meer as R20 000 per maand verdien, het 43% aangedui dat hulle dit oorweeg om te emigreer, terwyl net minder as ŉ kwart van al die respondente aangedui het dat hulle moontlik in die buiteland wil gaan bly. Die meeste van dié mense woon tans in stedelike gebiede (32%). Slegs 12% van alle respondente wat vir die ANC stem, sê hulle oorweeg dit om te waai, terwyl 49% van alle respondente wat vir die VF Plus stem, na emigrasieopsies kyk. Uit die respondente wat vir die DA stem, het 34% aangedui dat hulle moontlik na die buiteland sal trek. Die meningspeiling dui ook aan dat burgers met ŉ hoër sosiale en ekonomiese status meer geneig is om emigrasie te oorweeg. Dr. Frans Cronje, direkteur van die SRF, sê van die hoofredes hiervoor is dat hierdie groep Suid-Afrikaners voel die buiteland bied beter werk-, beleggings- en opvoedingsgeleenthede. Hulle dink ook dat ander lande veiliger is. Mense tussen 25 en 40 is die waarskynlikste ouderdomsgroepe wat dit sal oorweeg om die land te verlaat. Dit stem volgens die SRF ooreen met die stigting se vorige bevindinge oor Suid-Afrikaners se vertroue in die land se toekoms wat veral oor die afgelope dekade afgeneem het. “As meer van Suid-Afrika se rykste mense die land verlaat, sal die getal mense wat belasting betaal, ook afneem. Dié betalers ondersteun welsynsbetalings aan byna ŉ derde van Suid-Afrikaners en ander staatsdienste,” het die SRF oor die bevindinge van die meningspeiling gesê. “Suid-Afrika loop die gevaar om meer as die helfte van sy topvaardigheidsbasis en hoogste salaristrekkers – en daarmee saam ŉ groot gedeelte van sy oorblywende belastingbasis – te verloor.”